የክልሉ የወባ ስርጭት በከፍተኛ ደረጃ መጨመሩን የአማራ ክልል ኅብረተሰብ ጤና ኢንስቲቲዩት አስታወቀ፡፡
ባሕር ዳር፡ ሕዳር 16/2012ዓ.ም (አብመድ) ኢንስቲቲዩቱ ባለፉት ዓመታት በነበረው መረጃ ላይ ብቻ ተንተርሶ ዝግጅት ማድረጉ የመድኃኒት እጥረት እንዲያጋጥመው አድርጎ እንደነበርም ገልጿል፡፡ የመድኃኒት አቅርቦት ኤጄንሲ በበኩሉ ችግሩን ለመፍታት በቂ መድኃኒት ማዘጋጀቱን አስታውቋል፡፡ባለፉት ሰባት ዓመታት የክልሉ የወባ ስርጭት ቅናሽ ያሳየ ቢሆንም በ2011 ዓ.ም ከፍተኛ ጭማሪ ማሳየቱን የአማራ ክልል ኅብረተሰብ ጤና ኢንስቲቲዩት የወባ ፕሮግራም አማካሪ አቶ ፀሐይ ተዋበ ተናግረዋል፡፡ እንደ አቶ ፀሐይ ገለጻ የክልሉ የ2011 ዓ.ም የወባ ስርጭት 7 ነጥብ 7 ነው፡፡ በተያዘው ዓመትም ጭማሪ ማሳየቱን ነው አቶ ፀሐይ የተናገሩት፡፡ በቅርቡ ወቅቱን ያልጠበቀ ዝናብ መጣሉን ተከትሎ የወባ መራቢያ ቦታዎች እየተስፋፉ መሆኑንና ስርጭቱም እስከ ታኅሳስ ድረስ ሊቀጥል እንደሚችል ተናግረዋል፡፡ከኢንስቲቲዩቱ በተገኘው መረጃ መሠረት በ2010 ዓ.ም 280 የወባ ተጠቂዎች ሕክምና ተደርጎላቸዋል፡፡ በ2011 ዓ.ም ጨምሮ 301 ሺህ ሕሙማን በጤና ተቋም ሕክምና አግኝተዋል፡፡ በ2012 ዓ.ም ጥቂት ወራት 216 ሕሙማን በበሽታው መጠቃታቸውን የተናገሩት አቶ ፀሐይ በዓመቱ የበሽታው ተጠቂዎች ቁጥር ከፍተኛ ጭማሪ ሊያሳይ እንደሚችልም ተገምቷል፡፡አጠቃላይ የክልሉ የወባ ተጠቂዎች ብዛት 201 ሺህ 600 መድረሱንም ተናግረዋል፡፡ በሽታው በስፋት ምዕራብ አማራ በተለይም በምዕራብና ማዕከላዊ ጎንደር ዞኖች፣ በአዊ ብሔረሰብ አስተዳድር፣ ምዕራብ ጎጃም እና ደቡብ ጎንደር እንዲሁም በአንዳንድ የምሥራቅ አማራ አካባቢዎች እየተስተዋለ መሆኑን ነው አቶ ፀሐይ የነገሩን፡፡